Formaður velferðarnefndar Alþingis segir jákvætt að verið sé að leita allra leiða til að stytta biðlista eftir aðgerðum. Samningur Landspítala við Klíníkina sé þó lítið annað en bútasaumur, vandi heilbrigðiskerfisins sé miklu flóknari en svo að leysa megi hann með þessum hætti.
Landspítali hefur samið við Klíníkina um að gera á annað hundrað aðgerðir og í sjónvarpsfréttum í gær kom fram að verið væri að skoða frekara samstarf til að stytta biðlista. Svandís Svavarsdóttir heilbrigðisráðherra segir þetta mikilvægt skref sem samræmist opinberri heilbrigðisstefnu.
Helga Vala Helgadóttir þingmaður Samfylkingar er formaður velferðarnefndar:
Ég verð auðvitað að fagna þeirri viðleitni ríkisstjórnarinnar að ætla að koma heilbrigðiskerfinu okkar til aðstoðar. Það hefur auðvitað ríkt ófremdarástand lengi, ekki bara vegna COVID. Ég undrast svolítið þennan bútasaum sem núna er verið að fara í og það virðist sem það sé engin stefna hjá ríkisstjórninni hvaða leið eigi að fara. Það skortir heildarsýn yfir kerfið.
Helga Vala segir hættu á að verði meira gert af samningum sem þessum muni það leiða til kostnaðarauka. Nær hefði verið að efla opinbera heilbrigðiskerfið því vandinn liggi í vanfjármögnun þess.
Það leiðir til mönnunarvanda vegna þess að það er ekki hægt að ráða fólk inn. Heilbrigðisstofnunum um allt land er gert að draga saman, þau hætta að veita ákveðna þjónustu sem endar á biðlistum á Landspítala sem er þjóðarsjúkrahúsið. Það er sem íslenska heilbrigðiskerfið sé rekið frá degi til dags og það þurfi einhvernveginn að hlaupa með dollu undir lekann. Þetta er engin framtíðarlausn.
Formaður Velferðarnefndar Alþingis líkir samningi Landspítala við Klíníkina við að hlaupa með fötu undir leka. Vandi heilbrigðiskerfisins liggi í vanfjármögnun og hann verði ekki leystur á þennan hátt.